Folketing
2009-03-31

Det er jo typisk det, vi fokuserer på, når vi taler om NATO, nemlig at NATO er i stand til og kan slå hårdt ned. Det skal NATO blive ved med at kunne, men NATO skal også kunne andet og mere. For militær magt er helt afgørende, men det skal gå hånd i hånd med en civil indsats og civil genopbygning, således at landet eller regionen igen kan blive selvkørende, og således at demokratisk valgte regeringer bestemmer over landet eller regionen. Der bliver rødt lys nu, og derfor skal jeg hoppe ned til det sidste og blot afslutningsvis sige, at jeg også ønsker at benytte lejligheden her til at sende en varm tak til de danske soldater, som yder deres bidrag, ikke mindst i Afghanistan. Det er en fantastisk indsats, og der er ikke noget at sige til, at de bliver betegnet som verdens bedste soldater.